Euroopa Kohtu (viies koda) 12. juuli 2012. aasta määrus – Mugraby vs. nõukogu ja komisjon
(kohtuasi C‑581/11 P)
Apellatsioonkaebus – Tegevusetushagi – Põhiõiguste rikkumine ning Euroopa Ühenduse ja Liibanoni Vabariigi vahelise assotsiatsioonilepingu rikkumine – Nõukogu ja komisjoni hoidumine meetmete võtmisest Liibanoni Vabariigi suhtes – Kahju hüvitamise nõue – Ilmselgelt põhjendamatu ja ilmselgelt vastuvõetamatu apellatsioonkaebus
1.                     Kohtumenetlus – Hagimenetluse algatusdokument – Vorminõuded – Advokaadi esindamiseta esitatud hagiavaldus – Vastuvõetamatus (Euroopa Kohtu põhikiri, artikli 19 kolmas lõik ja artikli 21 esimene lõik; Euroopa Kohtu kodukord, artikli 37 lõike 1 esimene lõik ja artikli 38 lõige 3) (vt punkt 36)
2.                     Apellatsioonkaebus – Väited – Viidatud õigusnormi rikkumise tuvastamise puudumine – Ilmselge vastuvõetamatus (ELTL artikkel 256; Euroopa Kohtu põhikiri, artikli 58 esimene lõik; Euroopa Kohtu kodukord, artikli 112 lõike 1 punkt c ja artikkel 119) (vt punktid 42, 43, 54, 63, 72, 82)
3.                     Rahvusvahelised lepingud – Liidu lepingud – Lepinguliste kohustuste täitmine kolmanda riigi poolt – Komisjoni järelevalve lepingu õige kohaldamise üle (ELL artikli 17 lõige 1) (vt punkt 68)
4.                     Tegevusetushagi – Liidu kohtu pädevus – Ettekirjutus institutsioonile – Lubamatus (ELTL artikkel 265) (vt punkt 75)
Ese
Apellatsioonkaebus Üldkohtu (kolmas koda) 6. septembri 2011. aasta määruse peale kohtuasjas T‑292/09: Mugraby
vs.
nõukogu ja komisjon, millega jäeti ühelt poolt rahuldamata tegevusetushagi selle tuvastamiseks, et nõukogu ja komisjon jätsid õigusvastaselt võtmata seisukoha seoses apellandi taotlusega, mis käsitles Liibanoni suhtes meetmete kehtestamist, kuna viimati nimetatu on väidetavalt rikkunud apellandi inimõigusi ning ühenduse ja Liibanoni Vabariigi vahelist assotsiatsioonilepingut, ning teiselt poolt nõue mõista apellandile nende ühenduse institutsioonide tegevusetuse tõttu väidetavalt tekitatud kahju eest välja hüvitis.
Resolutsioon
1.
Jätta apellatsioonkaebus rahuldamata.
2.
Mõista kohtukulud välja M. Mugrabylt.